KIRJALLINEN KYSYMYS E-2511/99

esittäjä(t): María Sornosa Martínez (PSE) ja María Valenciano Martínez-Orozco (PSE) komissiolle

(22. joulukuuta 1999)

Aihe: Sukupuolten tasa-arvon periaatteen loukkaaminen shakkikilpailuissa Euroopan unionissa

Voimassaolevan lainsäädännön mukaisesti kaikissa Euroopan unionin jäsenvaltioissa miesten ja naisten sekakilpailujen järjestäminen shakissa on nimenomaisesti kielletty. Shakinpelaaminen (luonteeltaan älyllisenä ponnistuksena) ei vaadi kuitenkaan lihasvoimaa tai muita fyysisiä ominaisuuksia, joiden perusteella jako miesten ja naisten sarjoihin olisi oikeutettua. Euroopan komissio katsoi viimevuotisessa vastauksessaan Espanjan kansalaisen José Eduardo Da Riva Alonson vetoomukseen (253/98) että syrjintää ei voida perustella mitenkään. Vaikka monissa urheilulajeissa miehet ja naiset kilpailevat erikseen, shakki ei vaadi sellaista fyysistä valmennusta tai erityiskykyä, johon naiset eivät pystyisi.

Amsterdamin sopimuksen, ja erityisesti sen seuraavien artikloiden perusteella:

- 2 artikla: Yhteisön päämääränä on edistää (mldr)yhteisen politiikan tai yhteisen toiminnan toteuttamisella (mldr) miesten ja naisten välistä tasa-arvoa

- 3 artikla: (mldr ) yhteisön toimintaan sisältyy (mldr) myötävaikuttaminen korkealaatuisen koulutuksen ja ammatillisen koulutuksen edistämiseksi (mldr) yhteisö pyrkii poistamaan eriarvoisuutta miesten ja naisten välillä sekä edistämään miesten ja naisten välistä tasa-arvoa.

- 13 artikla: Neuvosto voi (mldr) komission ehdotuksesta ja Euroopan parlamenttia kuultuaan toteuttaa tarvittavat toimenpiteet sukupuoleen (mldr) perustuvan syrjinnän torjumiseksi(mldr),

ja ottaen huomioon, että syrjintä shakkiurheilussa ja sen opetuksessa ei voi kuulua direktiivin syrjintää työelämässä koskevan direktiivin 76/207/ETY(1) toimialaan, sillä shakinpelaajia ei voida pitää palkansaajina eikö komissio katso, että näiden artikloiden perusteella sen pitäisi tehdä lainsäädäntöaloitteita varmistaakseen, että sukupuoleen perustuva syrjintä estetään urheilussa ja erityisesti shakissa?

Katsooko komissio, että se on toiminut tyydyttävästi tehtävässään antaa neuvostolle ehdotuksia EY:n perustamissopimuksen keskeisiin periaatteisiin kuuluvan sukupuoleen perustuvan syrjinnän torjumisen noudattamiseksi?

(1) EYVL L 39, 14.2.1976, s. 40.

Viviane Redingin komission puolesta antama vastaus

(14. helmikuuta 2000)

Komissio korostaa, että se kiinnittää arvoisan parlamentin jäsenen tavoin tarkoin huomiota naisten ja miesten tasa-arvoiseen kohteluun.

Kuten arvoisa parlamentin jäsen muistuttaa, yhtäläisillä mahdollisuuksilla on urheilun yhteydessä erityinen merkitys. Tietyissä urheilulajeissa naiset ja miehet kilpailevat eri kategorioissa naisten mahdollisuuksien takaamiseksi, ja tällöin voidaan puhua positiivisesta syrjinnästä. Komissio ottaa yhteyttä alan kansainvälisiin toimivaltaisiin organisaatioihin saadakseen käyttöönsä kaikki tiedot ja arvioidakseen, sovelletaanko shakissa kyseistä periaatetta.

Komissio vakuuttaa olevansa arvoisan parlamentin jäsenen kanssa samaa mieltä siitä, että esille otettu tapaus on sijoitettava yhtäläisten mahdollisuuksien yleiseen kehykseen. Tätä varten on perustettu komissaarien pysyvä työryhmä, jonka puheenjohtajana toimii komission puheenjohtaja ja varapuheenjohtajana työllisyys- ja sosiaaliasioista vastuussa oleva komissaari. Ryhmän toimeksiantona on taata, että sukupuoliulottuvuus otetaan huomioon kaikissa asiaankuuluvissa yhteisön politiikoissa ja toimissa EY:n perustamissopimuksen 3 artiklan 2 kohdan mukaisesti(1). Komissio toimitti lisäksi 26. marraskuuta 1999 neuvostolle sekä kuulemista varten parlamentille ehdotuksen neuvoston päätökseksi syrjinnän torjumista koskevan yhteisön toimintaohjelman perustamisesta(2) sekä ehdotukset direktiiveiksi yhtäläistä kohtelua työssä ja ammatissa koskevista yleisistä puitteista(3) sekä rodusta tai etnisestä alkuperästä riippumattoman yhtäläisen kohtelun periaatteen täytäntöönpanosta(4).

(1) Komission jäsenistä koostuvia työryhmiä käsittelevä komission puheenjohtajan tiedonanto.

(2) SEC(1999) 1483 KOM(1999) 567 lopullinen.

(3) KOM(1999) 565 lopullinen.

(4) KOM(1999) 566 lopullinen.